Врз основа на член 7 и 32 од Законот за преземање на акционерски друштва, Одборот на директори на Акционерското друштво за производство, преработка, трговија и монтажа на украсен камен Мермерен Комбинат АД Прилеп (Мермерен Комбинат АД Прилеп) на состанокот одржан на 27.04.2023 година усвои:

**Образложено мислење**

во врска со Понудата за преземање на Акционерското друштво за производство, преработка, трговија и монтажа на украсен камен Мермерен Комбинат АД Прилеп (Мермерен Комбинат АД Прилеп)

од страна на Преземачот Долит Инвестментс АД

1. **Став на органот на управување за влијанието од спроведувањето на понудата врз интересите на целното друштво, а особено врз вработените, како и за стратешките планови на преземачот за целното друштво (Мермерен Комбинат АД Прилеп)**

Врз основа на податоците и информациите содржани во објавениот Проспект и Понудата за преземање на Мермерен Комбинат АД Прилеп, генералниот став на Одборот на директори на Мермерен Комбинат АД Прилеп е дека успешното спроведување на понудата за откуп ќе има позитивен ефект врз интересите на Друштвото и во таа насока го поддржува Преземачот (Долит Инвестментс АД) во намерата за преземање на Друштвото. Успешната реализација на плановите и стратешките цели на Преземачот наведени во Проспектот и Понудата за преземање ќе придонесе за подобрување на состојбата и ќе има позитивни импликации врз деловното работење на Друштвото, особено на вработените во смисла на континуираното обезбедување на работа и плата, како и нивното стручно оспособување и усовршување. Стратешките планови на Преземачот се во насока на продолжување на стабилен раст на постојните деловни активности и континуиран развој на Друштвото.

1. **Податоци за постоење на преговори во врска со понудата за преземање меѓу преземачот (Долит Инвестментс АД) и органот на управување на целното друштво (Мермерен Комбинат АД Прилеп)**

Одборот на директори на Мермерен Комбинат АД Прилеп потврдува дека се водени преговори со Преземачот (Долит Инвестментс АД) во врска со давањето на Понуда за преземање која се однесува на сите 193.708 обични акции со право на глас издадени од Мермерен Комбинат АД Прилеп со ИСИН број: MKMERM101015, освен на 4.493.150 обични акции со право на глас кои веќе ги поседува преземачот Долит Инвестментс АД, односно 95,87% од вкупно издадените обични акции со право на глас на Мермерен Комбинат АД Прилеп.

1. **Начинот на кој преземачот (Долит Инвестментс АД) го остварува правото на глас од хартиите од вредност кои се веќе во негова сопственост**

Одборот на директори на Мермерен Комбинат АД Прилеп потврдува дека Преземачот (Долит Инвестментс АД) поседува 4.493.150 обични акции со право на глас кои веќе ги поседува преземачот Долит Инвестментс АД, односно 95,87% од вкупно издадените обични акции со право на глас на Мермерен Комбинат АД Прилеп, а со кои акции Преземачот непосредно и активно на Собранието на Друштвото го остварува правото на глас, согласно Статутот на Мермерен Комбинат АД Прилеп и Законот за трговските друштва.

1. **Изјава дали членовите на органот на управување на целното друштво (Мермерен Комбинат АД Прилеп) кои се иматели на хартии од вредност на кои се однесува понудата за преземање имаат намера да ја прифатат или да ја отфрлат понудата за преземање и да приложат свое образложение**

Одборот на директори на Мермерен Комбинат АД Прилеп не поседуваат акции издадени од Мермерен Комбинат АД Прилеп. Воедно, Одборот на директори на Мермерен Комбинат АД Прилеп ги подржуваат стратешките цели и планови на Преземачот за натамошниот развој на Друштвото.

1. **Образложени податоци за последниот ревидиран годишен извештај на целното друштво (Мермерен Комбинат АД Прилеп) со наведување на книговодствената вредност на хартиите од вредност на кои се однесува понудата за преземање**

Последните усвоени ревидирани неконсолидирани финансиски извештаи на Мермерен Комбинат АД Прилеп се за деловната 2021 година. Ревизијата на финансиските извештаи ја изврши Грант Торнтон ДОО Скопје. Согласно мислењето на ревизорот, ревидирани неконсолидираните финансиски извештаи за 2021 година ја претставуваат објективно, во сите материјални аспекти, финансиската состојба на Мермерен Комбинат АД Прилеп, како и резултатите од работењето и паричните текови, во согласност со сметководствените стандарди прифатени во Република Северна Македонија.

Согласно усвоените ревидирани неконсолидирани финансиски извештаи, приходите од продажба реализирани во 2021 година изнесуваат 1.856.679 илјади денари, цената на чинење на продажбата изнесува 546.824 илјади денари, административните и продажни трошоци изнесува 297.425 илјади денари, додека останатите деловни приходи изнесува 3.426 илјади денари. Имајќи ги во предвид реализираните нето финансиски расходи во износ од 6.439 илјади денари, добивката пред оданочување изнесува 1.009.417 илјади денари. Во текот на 2021 година, Друштвото оствари нето позитивен финансиски резултат во износ од 911.864 илјади денари.

Со состојба од крајот на 2021 година, вкупната актива изнесува 2.713.573 илјади денари. Учеството на нетековните средства во вкупните средства на Друштвото изнесува 35,90%, односно со состојба од крајот на 2021 година тековните средства изнесуваат 974.103 илјади денари. Учеството на тековните средства, пак, е 64,10%, односно согласно неконсолидираните ревидирани финансиски извештаи со состојба од крајот на 2021 година нетековните средства изнесуваат 1.739.470 илјади денари.

Со состојба од 31.12.2021 година вкупниот капитал и резерви изнесуваат 2.649.117 илјади денари.

Вкупните обврски на Друштвото со состојба од крајот на 2021 година изнесуваат 64.456 илјади денари. Притоа, тековните обврски учествуваат со 100% во вкупните обврски, односно со состојба од 31.12.2021 година изнесуваат 64.456 илјади денари.

Книговодствената вредност на обичните акции издадени од Мермерен Комбинат АД Прилеп пресметана врз основа на усвоените ревидирани неконсолидирани финансиски извештаи за 2021 година изнесува 565,22 денари.

**Одбор на директори**